Kórónuveirufaraldurinn hefur leikið Sri Lanka grátt. Alþjóðabankinn telur að hálf milljón landsmanna hafi bæst í hóp þeirra allra fátækustu frá því að heimsfaraldurinn byrjaði. Ríkið rambar á barmi gjaldþrots.
Sri Lanka, sem áður hét Ceylon, er fimmtuguasta og sjöunda fjölmennasta þjóð heims en þar búa rúmlega tuttugu milljónir. Áður en heimurinn fór að glíma við COVID-19 sjúkdóminn hafði sjórnvöldum á Sri Lanka gengið vel að bæta lífskjör í landinu. Samkvæmt skýrslu Alþjóðabankans hafði dregið úr fátækt en viðsnúningurinn varð algjör þegar heimsfaraldurinn byrjaði. Ferðaiðnaðurinn hrundi, þungar greiðslur af lánum til Kínverja og aukin ríkisútgjöld fóru langt með tæma ríkissjóð landsins. Sri Lanka er nánast í skuldafangelsi Kínverja en skuldir landsins eru sagðar rúmir fimm milljarðar bandaríkjadala. Á þessu ári þarf Sri Lanka að borga 7,3 milljarða bandaríkjadala í afborganir af lánum. Í nóvember var verðbólgan komin í rúm 11 prósent og stefnir hærra á næstu mánuðum. Forsetinn Gotabaya Rajapaksa lýsti yfir neyðarástandi og þrátt fyrir tilskipun um lækka verð á nauðsynjavörum eins og hrísgrjónum og sykri, hefur það ekki dugað til. Guardan greinir frá erfiðleikum á Sri Lanka og segir að kaupmenn reyni ekki lengur að selja nauðsynjavörur í kílóapakkningum því fólk hafi ekki efni á að kaupa vöruna. "Ég kaupi núna 100 grömm af baunum en áður keypti ég kíló sem dugði fjölskyldunni alla vikuna", er haft eftir bílstjóra í höfðborginni Colombo.